נס טכנולוגיות

**נס א.ט. בע"מ** המוכרת במותג **נס טכנולוגיות**, היא חברה ישראלית, המספקת מיקור חוץ ושירותים מנוהלים לעולם מערכות המידע והטכנולוגיה.

חברת נס טכנולוגיות נוצרה בשנת 1999 באמצעות מיזוג של 6 חברות מרכזיות בעולם מערכות המידע בישראל.
בשנת 2014 נרכשה פעילות נס בישראל, שרוכזה בחברת "נס א.ט.", על ידי חברת חילן, והפעילות הבינלאומית של החברה נותרה בחברת Ness Digital Engineering.

חברת נס מעסיקה למעלה מ-4,000 עובדים במגוון התמחויות. מנכ"ל החברה מאז 2013 הוא שחר אפעל.

מטה החברה שכן מאז הקמתה בקריית עתידים שבתל אביב, ובשנת 2024 עבר לפארק אינפיניטי שברעננה.

## היסטוריה
נס טכנולוגיות נוסדה על ידי זאב וולפסון ועל ידי רביב צולר, שהיה גם המנכ"ל הראשון, כאיחוד של מספר חברות ישראליות (טכם - טכנולוגיה מתקדמת בע"מ, מראשוני בתי התוכנה בישראל ומי שהובילה את השוק שנים רבות, קונתהל ואחרות). בהמשך רכשה מספר רב של חברות בארצות שונות.

המהלך הראשון של משפחת וולפסון בתחום התוכנה בישראל היה רכישת בית התוכנה קומפרו (מנכ"לית לאה אטד) תמורת 10 מיליון דולר ב-97'. קומפרו עסקה בבניית יישומים לכרטיסים חכמים ומערכות לטיפול בגבייה, והעסיקה 330 עובדים.באותה תקופה הרעיון להקים את נס עדיין לא עלה על הפרק.
תוכניות מגובשות יותר להקמת בית תוכנה גדול הופיעו רק לקראת סוף 98', כשגלעד הירושלמית נרכשה בתמורה ל-24 מיליון דולר (מנכ"ל חגי לביא). לאחר צירוף קונתהל וטכם רכשה נס שתי חברות בנות של איפקס - איפקס ICS ואיפקס SII, שעסקו בתמיכה ובתחזוקת מערכות. הצירוף של שש החברות יצר את אחד מגופי התוכנה והשירות הגדולים בישראל, שהעסיק בשיא כ-2,300 עובדים.

עד שנת 2014 הייתה החברה מחולקת למספר חטיבות, העיקריות שבהן: Ness SPL, נס אירופה, TSG ונס ישראל.

בשנת 2004 החלה מניית החברה להיסחר בנאסד"ק. בשנת 2011 החברה הפכה לחברה פרטית בשליטת קרן סיטי ונצ'רס (CVCI) האמריקנית.

בשנת 2001 החברה הקימה את מכללת INT, מכללה ישראלית בתחום המחשוב וטכנולוגיית המידע.

בתחילת שנת 2014 נקלעה החברה למצב כלכלי לא פשוט לטענת ההנהלה, מה שהביא לקיצוץ של ימי חופש מכלל העובדים באופן רוחבי. הצעד לא היה מקובל על עובדי נס מה שהביא לכך שלראשונה בתעשיית ההייטק הישראלית הוקם ועד עובדים, שבא להבטיח את זכויותיהם שלטענתם נפגעו באופן תדיר במהלך השנים בקיצוצים רבים. טרם פיצולה העסיקה החברה יותר מ-4,500 עובדים.

### פיצול החברה
ב-2004 בוצע הפיצול הראשון בחברה, כאשר חברת הבת "Ness ISI", שפיתחה מערכת לאינטגרציה של מידע רפואי לארגוני בריאות, פוצלה לחברה חדשה בשם dbMotion. ב-2013 נמכרה dbMotion לחברת AllScript האמריקנית תמורת 235 מיליון דולר.

ביוני 2014 נרכש עיקר הפעילות של נס בישראל, שרוכז בחברת "נס א.ט.", על ידי חברת חילן. העסקה לא כללה את חברת הבת SwiftNess שפיתחה את המסלקה הפנסיונית עבור משרד האוצר, ואת החטיבה הביטחונית של נס, Ness-TSG, ששינתה את שמה לחברת TSG IT Advanced Systems ונמכרה לפורמולה מערכות והתעשייה האווירית. לפעילות הבינלאומית של נס טכנולוגיות ניתן השם Ness Digital Engineering.

המותג "נס טכנולוגיות" ממשיך לשמש את חברת "נס א.ט." בלבד.

בדצמבר 2021 רכשה "נס א.ט." את הפעילות של חברת שירותי המחשוב אנטסרב ישראל בע"מ (חברה בת של DXC ההולנדית), תמורת 65 מיליון דולר.

בספטמבר 2024 רכשה "נס א.ט." 80% מהחברות Wide Ops ו-Europe Cloud, הפועלות בתחום Google Cloud Platform.

באוגוסט 2025 רכשה "נס א.ט." 33.33% מחברת מובאו בוסט בע"מ, העוסקת בהפצת שירותיה של חברת monday.com.

בפברואר 2026 רכשה "נס א.ט." 55% מחברת סאמיט איקס בע"מ, העוסקת בתוכנה מבוססת בינה מלאכותית לתמלול, יצירת כתוביות, תרגום וסיכומי פגישות.

## תחומי פעילות
לאורך השנים התמחתה נס במתן שירותי מיקור חוץ של טכנולוגיות מידע, אינטגרציה של מערכות ופיתוח יישומים, שיווק והפצת תוכנה, בדיקות תוכנה והבטחת איכות תוכנה, הדרכה, הטמעת מערכות ERP ומערכות CRM ועוד.

לחברה שותפות עסקיות רבות ובהן חברת SAP העולמית, מיקרוסופט, AWS, Broadcom,  ועוד.

תחומי הפעילות המרכזיים בחברה:
* חטיבת הלמידה והדרכה של מתמחה בהדרכה והטמעה של מערכות IT.
* תחום האנליטיקה והבינה העסקית (Analytics&BI).
* פתרונות ושירותים מבוססי SAP.
* דיגיטל וחווית משתמש – יחידת עיצוב וחוויית משתמש הכוללת את כל שלבי אפיון, עיצוב ופיתוח כלל הנכסים הדגיטליים (אתרים/ אפליקציות/מערכות ועוד).
* מרכזי שירות ותמיכה - ייעוץ, הקמה וניהול של מרכזי תמיכה ושירות פנים ארגוניים וחוץ ארגוניים.
* בדיקות והבטחת איכות.
* שירותי ענן
* סייבר והגנת המידע
* ניהול מערכי IT בשיטת מיקור חוץ או שירותים מנוהלים.

בשנת 2016 החברה רכשה את השליטה בפעילות חברת דנאל חיזוק למערך הפתרונות ללקוחותיה הפיננסיים.

בשנת 2017 רכשה נס את חברת Salto המתמחה במיגרציות, שיפור ביצועים ואיחוד של בסיסי נתונים.

בשנת 2018 רכשה את חברת Cloudingnow ובהמשך את ITWAY. באותה שנה, נס חתמה על הסכם נציגות בלעדי עם חברת OpenText.
ובשנת 2021 רכשה החברה את פעילות חברת DXC בישראל.

### NessPRO
NessPRO, קבוצת מוצרי התוכנה של נס, משמשת כנציגה הבלעדית של למעלה מ-35 חברות תוכנה בינלאומיות וישראליות. וביניהם חברות מוצר כמו, ברודקום, אופן טקסט,גלסבוקס ונוספים.
הקבוצה מספקת פתרונות המתבססים על מוצרי תוכנה וידע יישומי מקיף ללקוחותיה.

## מנכ"לים ויו"רים

## קישורים חיצוניים
* 

## הערות שוליים

קטגוריה:חברות תוכנה ישראליות
קטגוריה:חברות שירותי מחשוב ישראליות
קטגוריה:פארק עתידים: חברות
קטגוריה:ישראל: חברות פרטיות בבעלות חברות ציבוריות
קטגוריה:ישראל: חברות שהוקמו ב-1999